CELEX: 32014D0825
Language: ro
Date: 2014-11-20 00:00:00
Title: 2014/825/UE: Decizia de punere în aplicare a Comisiei din 20 noiembrie 2014 de stabilire a structurii organizaționale și a modului de funcționare ale rețelei europene pentru dezvoltare rurală și ale rețelei Parteneriatului european pentru inovare și de abrogare a Deciziei 2008/168/CE

21.11.2014   
            
            
               RO
            
            
               Jurnalul Oficial al Uniunii Europene
            
            
               L 334/98
            
         DECIZIA DE PUNERE ÎN APLICARE A COMISIEI
   din 20 noiembrie 2014
   de stabilire a structurii organizaționale și a modului de funcționare ale rețelei europene pentru dezvoltare rurală și ale rețelei Parteneriatului european pentru inovare și de abrogare a Deciziei 2008/168/CE
   
      (2014/825/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1305/2013 al Parlamentului European și al Consiliului din 17 decembrie 2013 privind sprijinul pentru dezvoltare rurală acordat din Fondul european agricol pentru dezvoltare rurală (FEADR) și de abrogare a Regulamentului (CE) nr. 1698/2005 al Consiliului (1), în special articolul 52 alineatul (4) și articolul 53 alineatul (4),
   întrucât:
   
               (1)
            
            
               În conformitate cu articolul 52 alineatul (1) din Regulamentul (UE) nr. 1305/2013, a fost înființată o rețea europeană de dezvoltare rurală, în scopul interconectării rețelelor, a organizațiilor și a administrațiilor naționale care își desfășoară activitatea în domeniul dezvoltării rurale la nivelul Uniunii.
            
         
               (2)
            
            
               În conformitate cu articolul 53 alineatul (1) din Regulamentul (UE) nr. 1305/2013, a fost instituită o rețea a Parteneriatului european pentru inovare (PEI), pentru a sprijini PEI privind productivitatea și durabilitatea agriculturii menționate la articolul 55 din regulamentul respectiv și pentru a permite interconectarea grupurilor operaționale, a serviciilor de consiliere și a cercetătorilor.
            
         
               (3)
            
            
               Prin urmare, este necesar să se adopte norme prin care să se stabilească structura organizațională și modul de funcționare ale rețelei europene pentru dezvoltare rurală („REDR”) și ale rețelei PEI.
            
         
               (4)
            
            
               Pentru îndeplinirea obiectivelor interconectării prin rețele rurale la nivel european prevăzute la articolul 52 alineatul (2) și la articolul 53 alineatul (2) din Regulamentul (UE) nr. 1305/2013 și pentru îndeplinirea sarcinilor prevăzute la articolul 52 alineatul (3) și la articolul 53 alineatul (3) din regulamentul menționat în cazul REDR și, respectiv, în cazul rețelei PEI, este necesar să se instituie o „Adunare a rețelelor rurale” și să se definească sarcinile și structura acesteia, în conformitate cu Cartea albă a Comisiei privind guvernanța europeană (2) și cu Comunicarea președintelui către Comisie intitulată „Cadru pentru grupurile de experți ale Comisiei: reguli orizontale și registru public” (3) („Cadrul grupurilor de experți ale Comisiei”).
            
         
               (5)
            
            
               În special, adunarea ar trebui să promoveze schimburile și interconectarea dintre entitățile publice și private care își desfășoară activitatea în domeniul dezvoltării rurale și în cel al inovării pentru productivitatea și durabilitatea agriculturii. Adunarea ar trebui să asigure coordonarea dintre REDR și rețeaua PEI, să creeze cadrul strategic pentru activitatea lor, inclusiv pentru activitatea tematică, să asigure monitorizarea și evaluarea adecvate ale aceleiași activități și să propună membrii grupului de coordonare.
            
         
               (6)
            
            
               Adunarea ar trebui să fie constituită din rețele rurale naționale, autorități de management, agenții de plăți, organizații care își desfășoară activitatea în domeniul dezvoltării rurale la nivelul Uniunii, grupuri de acțiune locală LEADER, prestatori de servicii de consiliere agricolă care oferă servicii de susținere a inovării legate de grupuri operaționale și institute de cercetare care desfășoară activități de inovare legate de grupuri operaționale.
            
         
               (7)
            
            
               Pentru a se garanta o reprezentare deschisă, transparentă și echilibrată, membrii adunării care sunt organizații ce își desfășoară activitatea în domeniul dezvoltării rurale la nivelul Uniunii ar trebui să fie cei numiți în cadrul grupului de dialog civil privind dezvoltarea rurală, în conformitate cu Decizia 2013/767/UE a Comisiei (4) („grupul de dialog civil privind dezvoltarea rurală”).
            
         
               (8)
            
            
               Pentru a se asigura o organizare eficace și eficientă a activității REDR și a rețelei PEI, în conformitate cu avizele adoptate de adunare, este necesar să se instituie un grup de coordonare a rețelelor rurale și să se definească sarcinile și structura acestuia.
            
         
               (9)
            
            
               Grupul de coordonare ar trebui, în special, să pregătească, să implementeze și să monitorizeze activitățile REDR și ale rețelei PEI. Grupul ar trebui să coordoneze activitatea tematică a rețelelor și să asigure coordonarea activității adunării cu cea a altor grupuri și comitete de experți instituite în contextul dezvoltării rurale și al fondurilor structurale și de investiții europene.
            
         
               (10)
            
            
               Grupul de coordonare ar trebui să fie alcătuit din autorități de management și/sau rețele rurale naționale, organizații din întreaga UE care își desfășoară activitatea în domeniul dezvoltării rurale, autorități naționale responsabile cu evaluarea programelor de dezvoltare rurală, prestatori de servicii de consiliere agricolă și/sau institute de cercetare agricolă.
            
         
               (11)
            
            
               În vederea menținerii unui schimb liber și regulat între REDR, rețeaua PEI și grupul de dialog civil privind dezvoltarea rurală, președintele și vicepreședinții grupului de dialog civil ar trebui să poată lua parte la reuniunile grupului de coordonare, în calitate de observatori.
            
         
               (12)
            
            
               Ar trebui stabilite norme privind divulgarea informațiilor de către membrii adunării și cei ai grupului de coordonare.
            
         
               (13)
            
            
               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (5).
            
         
               (14)
            
            
               Decizia 2008/168/CE a Comisiei (6) prevede structura organizatorică a rețelei europene pentru dezvoltare rurală pentru perioada 2007-2013. Prin urmare, decizia respectivă ar trebui abrogată.
            
         
               (15)
            
            
               Măsurile prevăzute în prezenta decizie sunt conforme cu avizul Comitetului pentru dezvoltarea rurală,
            
         ADOPTĂ PREZENTA DECIZIE:
   CAPITOLUL I
   
      OBIECT
   
   Articolul 1
   Obiect
   Prezenta decizie stabilește structura organizațională și modul de funcționare ale rețelei europene pentru dezvoltare rurală („REDR”) și ale rețelei Parteneriatului european pentru inovare privind productivitatea și durabilitatea agriculturii („rețeaua PEI”), înființând o adunare și un grup de coordonare și prevăzând alcătuirea, sarcinile și regulile privind funcționarea acestora.
   CAPITOLUL II
   
      ADUNAREA REȚELELOR RURALE
   
   Articolul 2
   Adunarea rețelelor rurale
   Se înființează adunarea REDR și a rețelei PEI, denumită în continuare „adunarea”.
   Articolul 3
   Sarcinile adunării
   Sarcinile adunării sunt, în special:
   
               (a)
            
            
               să promoveze schimburile și interconectarea dintre entitățile publice și private care își desfășoară activitatea în domeniul dezvoltării rurale și în cel al inovării pentru productivitatea și durabilitatea agriculturii;
            
         
               (b)
            
            
               să asigure coordonarea dintre REDR și rețeaua PEI;
            
         
               (c)
            
            
               să ofere un cadru strategic pentru activitățile REDR și ale rețelei PEI, inclusiv pentru activitatea tematică;
            
         
               (d)
            
            
               să asigure un nivel adecvat de monitorizare și evaluare a activităților REDR și ale rețelei PEI în ceea ce privește obiectivele stabilite la articolul 52 alineatul (2) și la articolul 53 alineatul (2) din Regulamentul (UE) nr. 1305/2013 și sarcinile enumerate la articolul 52 alineatul (3) și la articolul 53 alineatul (3) din regulamentul menționat;
            
         
               (e)
            
            
               să-i propună directorului general pentru agricultură și dezvoltare rurală („directorul general”) membrii grupului de coordonare.
            
         Articolul 4
   Membrii adunării
   (1)   Adunarea este formată din următorii membri:
   
               (a)
            
            
               rețelele rurale naționale menționate la articolul 54 din Regulamentul (UE) nr. 1305/2013 (câte un membru din fiecare stat membru);
            
         
               (b)
            
            
               autoritățile de management menționate la articolul 66 din Regulamentul (UE) nr. 1305/2013 (câte un membru din fiecare stat membru);
            
         
               (c)
            
            
               agențiile de plăți menționate la articolul 7 din Regulamentul (UE) nr. 1306/2013 al Parlamentului European și al Consiliului (7) (câte un membru din fiecare stat membru);
            
         
               (d)
            
            
               organizațiile neguvernamentale de la nivelul UE care sunt înregistrate în Registrul european comun al transparenței, care au fost desemnate ca membri ai grupului de dialog civil privind dezvoltarea rurală în temeiul Deciziei 2013/767/UE (denumit în continuare „grupul de dialog civil privind dezvoltarea rurală”) și care și-au exprimat interesul de a participa la adunare (maximum 29 de membri);
            
         
               (e)
            
            
               organizații de la nivelul UE care reprezintă autorități regionale și/sau locale care își desfășoară activitatea în domeniul dezvoltării rurale, inclusiv legăturile dintre zonele rurale și cele urbane (maximum 3 membri);
            
         
               (f)
            
            
               grupurile de acțiune locală LEADER menționate la articolul 42 din Regulamentul (UE) nr. 1305/2013 (câte un membru din fiecare stat membru);
            
         
               (g)
            
            
               prestatori de servicii de consiliere agricolă care oferă servicii de susținere a inovării legate de grupuri operaționale (câte un membru din fiecare stat membru);
            
         
               (h)
            
            
               institute de cercetare agricolă care desfășoară activități de inovare legate de grupuri operaționale (câte un membru din fiecare stat membru).
            
         (2)   Membrii menționați la alineatul (1) literele (a), (b), (c), (f), (g) și (h) sunt desemnați de statul membru respectiv.
   Membrii menționați la alineatul (1) litera (e) sunt numiți de directorul general pe baza unei cereri de candidaturi.
   (3)   Autoritățile statelor membre desemnează reprezentanții permanenți pentru fiecare dintre categoriile menționate la alineatul (1) literele (a), (b), (c), (f), (g) și (h).
   Organizațiile menționate la alineatul (1) literele (d) și (e) își desemnează propriii reprezentanți permanenți.
   (4)   Lista membrilor adunării se publică în registrul grupurilor de experți și al altor entități similare al Comisiei („registrul”), pe site-ul REDR și pe site-ul rețelei PEI.
   (5)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Funcționarea adunării
   (1)   Adunarea este prezidată de un reprezentant al Comisiei. Președintele convoacă o reuniune cel puțin o dată pe an.
   (2)   În acord cu Comisia, adunarea poate înființa subgrupuri privind teme specifice legate de obiectivele și de sarcinile REDR și ale rețelei PEI, inclusiv subgrupuri permanente privind:
   
               (a)
            
            
               inovarea pentru productivitatea și durabilitatea agriculturii;
            
         
               (b)
            
            
               LEADER și dezvoltarea locală plasată sub responsabilitatea comunității; și
            
         
               (c)
            
            
               evaluarea programelor de dezvoltare rurală.
            
         Subgrupurile desfășoară o activitate tematică pe baza unui mandat definit de adunare.
   Subgrupurile nepermanente sunt desființate imediat după ce și-au îndeplinit mandatul.
   (3)   Reprezentantul Comisiei poate invita experți și observatori din afara adunării care dețin competențe specifice în legătură cu un subiect de pe ordinea de zi să participe ad-hoc la activitatea adunării sau a subgrupurilor.
   (4)   Membrii adunării, precum și experții și observatorii invitați respectă obligațiile referitoare la secretul profesional prevăzute în tratate și în dispozițiile de punere în aplicare a acestora, precum și normele în materie de securitate ale Comisiei privind protecția informațiilor clasificate ale UE, prevăzute în anexa la Decizia 2001/844/CE, CECO, Euratom a Comisiei (8). Dacă aceste obligații nu sunt respectate, Comisia ia toate măsurile adecvate.
   (5)   Reuniunile adunării și ale subgrupurilor acesteia vor avea loc la unul dintre sediile Comisiei, cu excepția cazului în care președintele decide altfel. Comisia asigură serviciile de secretariat. Funcționarii Comisiei care sunt interesați de lucrările în cauză pot participa la ședințele adunării și ale subgrupurilor acesteia.
   (6)   Adunarea își stabilește regulamentul de procedură pe baza regulamentului de procedură standard pentru grupurile de experți adoptat de Comisie.
   (7)   Comisia publică toate documentele relevante referitoare la activitățile desfășurate de adunare (de exemplu, ordinile de zi, procesele-verbale și contribuțiile participanților) fie prin includerea acestora în registru, fie prin intermediul unui link, inclus în registru, către un site special.
   (8)   Activitatea adunării este coordonată cu cea a altor grupuri și comitete de experți instituite în contextul dialogului civil privind dezvoltarea rurală, precum și în contextul Regulamentului (UE) nr. 1303/2013 al Parlamentului European și al Consiliului (9) și al reglementărilor specifice fondurilor în sensul regulamentului menționat.
   Articolul 6
   Rambursarea cheltuielilor
   (1)   Membrii adunării nu sunt remunerați pentru serviciile prestate.
   (2)   Cheltuielile de deplasare și de ședere aferente participării membrilor adunării la reuniunile acesteia, inclusiv la activitățile subgrupurilor, sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile menționate la alineatul (2) sunt rambursate în limitele creditelor disponibile, alocate în cadrul procedurii anuale de alocare a resurselor.
   CAPITOLUL III
   
      GRUPUL DE COORDONARE A REȚELELOR RURALE
   
   Articolul 7
   Grupul de coordonare a rețelelor rurale
   Se înființează grupul de coordonare a REDR și a rețelei PEI, denumit în continuare „grupul de coordonare”.
   Articolul 8
   Sarcinile grupului de coordonare
   Sarcinile grupului de coordonare sunt, în special:
   
               (a)
            
            
               să pregătească, să implementeze și să monitorizeze activitățile REDR și ale rețelei PEI, în conformitate cu cadrul strategic stabilit de adunare;
            
         
               (b)
            
            
               să coordoneze activitatea tematică în conformitate cu cadrul stabilit de adunare și să monitorizeze desfășurarea acesteia;
            
         
               (c)
            
            
               să evalueze în permanență eficacitatea și eficiența activităților REDR și ale rețelei PEI;
            
         
               (d)
            
            
               să asigure coordonarea activității adunării cu activitatea altor grupuri și comitete de experți instituite în contextul dialogului civil privind dezvoltarea rurală, precum și în contextul Regulamentului (UE) nr. 1303/2013 și al reglementărilor specifice fondurilor în sensul regulamentului menționat;
            
         
               (e)
            
            
               să prezinte adunării rapoarte referitoare la activitățile sale.
            
         Articolul 9
   Membrii grupului de coordonare
   (1)   Grupul de coordonare este format din următorii membri ai adunării:
   
               (a)
            
            
               autoritățile de management și/sau rețelele rurale naționale (câte un membru din fiecare stat membru);
            
         
               (b)
            
            
               organizațiile de la nivelul UE menționate la articolul 4 alineatul (1) literele (d) și (e) (maximum 12 membri);
            
         
               (c)
            
            
               autoritățile naționale responsabile cu evaluarea programelor de dezvoltare rurală (maximum 4 membri);
            
         
               (d)
            
            
               prestatorii de servicii de consiliere agricolă și/sau institutele de cercetare agricolă menționate la articolul 4 alineatul (1) literele (g) și (h) (maximum 4 membri).
            
         (2)   Membrii grupului de coordonare sunt desemnați de directorul general la propunerea adunării, propunere care trebuie să reflecte diversitatea geografică și tematică a membrilor REDR și ai rețelei PEI, și pe baza angajamentului voluntar al membrilor propuși.
   Pentru fiecare dintre categoriile menționate la alineatul (1), adunarea poate propune o rotație a membrilor grupului de coordonare.
   (3)   Un membru al grupului de coordonare poate fi înlocuit de directorul general în urma unei propuneri a adunării, în cazul în care:
   
               (a)
            
            
               se retrage din grupul de coordonare;
            
         
               (b)
            
            
               nu desemnează în mod regulat reprezentanți pentru reuniunile grupului de coordonare;
            
         
               (c)
            
            
               nu mai poate contribui în mod eficace la îndeplinirea sarcinilor grupului de coordonare;
            
         
               (d)
            
            
               nu respectă cerința privind nedivulgarea informațiilor care fac obiectul obligației de secret profesional prevăzute la articolul 339 din Tratatul privind funcționarea Uniunii Europene.
            
         (4)   Președintele și vicepreședinții grupului de dialog civil privind dezvoltarea rurală pot participa la reuniunile grupului de coordonare în calitate de observatori.
   Articolul 10
   Funcționarea grupului de coordonare și cheltuielile aferente reuniunilor
   Articolele 5 și 6 se aplică, mutatis mutandis, în ceea ce privește funcționarea și cheltuielile aferente reuniunilor grupului de coordonare.
   CAPITOLUL IV
   
      DISPOZIȚII FINALE
   
   Articolul 11
   Abrogare
   Decizia 2008/168/CE se abrogă.
   Articolul 12
   Intrarea în vigoare
   Prezenta decizie intră în vigoare în a treia zi de la data publicării în Jurnalul Oficial al Uniunii Europene.
   
      Adoptată la Bruxelles, 20 noiembrie 2014.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 347, 20.12.2013, p. 487.
   
      (2)  Cartea albă a Comisiei privind guvernanța europeană, 25 iulie 2001, COM(2001) 428 final.
   
      (3)  Comunicarea președintelui către Comisie intitulată „Cadru pentru grupurile de experți ale Comisiei: reguli orizontale și registru public”, 10 noiembrie 2012, C(2010) 7649 final.
   
      (4)  Decizia 2013/767/UE a Comisiei din 16 decembrie 2013 de stabilire a unui cadru pentru dialogul civil în probleme reglementate de politica agricolă comună și de abrogare a Deciziei 2004/391/CE (JO L 338, 17.12.2013, p. 115).
   
      (5)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
   
      (6)  Decizia 2008/168/CE a Comisiei din 20 februarie 2008 de stabilire a structurii organizaționale pentru Rețeaua europeană de dezvoltare rurală (JO L 56, 29.2.2008, p. 31).
   
      (7)  Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (JO L 347, 20.12.2013, p. 549).
   
      (8)  Decizia 2001/844/CE, CECO, Euratom a Comisiei din 29 noiembrie 2001 de modificare a regulamentului său de procedură (JO L 317, 3.12.2001, p. 1).
   
      (9)  Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (JO L 347, 20.12.2013, p. 320).